Har du altid drømt om at bo i en mølle? Så er muligheden der nu, for Sindal Mølle er nemlig sat til salg. Det er ikke hver dag, Danbolig har møller på lager, men det har de altså nu, hvor den mere end 200 år gamle mølle skal finde nye ejere. - Det er vildt spændende. Det er nordjysk liebhaveri, og det er ikke tit, vi har noget med så meget kant til salg, siger Kristian Rask, der er indehaver hos Danbolig Hjørring. På trods af dens alder er der ifølge Kristian Rask ikke mange aldringstegn at spore på møllen. - Den er i super fin stand og klar til beboelse, for den er fuldstændig renoveret. Hvad koster en mølle? Møllen blev senest solgt i november 2019 og blev efterfølgende pudset, plejet og renoveret, og står i dag som en bolig med to godkendte værelser og to disponible rum - i alt 127 kvadratmeter boligareal. Se, hvordan det så ud, da TV2 Nord besøgte den nuværende ejer under renoveringen: Renoveringen har ifølge Kristian Rask betydet, at det er en bolig, man ikke behøver lægge en masse penge i udover til vedligeholdelse, og han er spændt på, hvilke muligheder der ligger i møllen, for det er endnu ikke undersøgt, om man kan drive erhverv i de unikke lokaler. - Det kan være, der er nogen, der vil lave en café eller bruge det som et kontor. Man finder ikke lige noget lignende, så det er nu, hvis man vil have sådan en, siger Kristian Rask. Sådan ser boligen ud: Og netop fordi der ikke er noget lignende, har det ikke været helt ligetil at prissætte boligen. Derfor har Kristian Rask måttet sammenligne med andre særlige steder, han har haft til salg for eksempel et mejeri og et forsamlingshus. - Vi kan ikke lige slå op i en tabel og se kvadratmeterprisen for en mølle. Det her er liebhaveri, og det er i god stand. Efter overvejelserne er prisen på møllen endt på 1.795.000 kroner. Lå et andet sted Selvom møllen har 202 år på bagen, har den kun ligget i Sindal siden 1872, hvor den sten for sten blev flyttet. På trods af at den står flot i dag, har den i løbet af årene været ved at forfalde, men folk fra lokalområdet kæmpede for at bevare den og har inden den nuværende ejer vedligeholdt den. Møllen er ikke på Kulturstyrelsens liste over bevaringsværdige bygninger.

Referat:
For 1.795.000 kroner kan den specielle bolig blive din.